**Какви са нагласите на българите към ситуацията в Украйна**

*Изследване на маркетингова агенция Pragmatica показва какви са нагласите и поведението на обществото*

**София, 10.03** - В напрегната обстановка, на фона на военни действия, хората биват заливани от разнопосочна информация. Настроенията им се лутат между страх и съпричастност и започва да се наблюдава разделение в общественото мнение.

За да разберат какви са нагласите на хората относно военните действия между Русия и Украйна, от маркетинговата агенция Pragmatica, проведоха кратко количествено изследване сред 600 представители на градското население на България, ползващо интернет, на възраст между 20 и 69 г. Проучването бе направено на 28.02 – 4 дни след началото на военните действия в Украйна.

Първите два показателя в изследването целят да представят до каква степен българите смятат, че са информирани по отношение на ситуацията в Украйна и кои са техните основни източници на информация. Резултатите показват, че българите се чувстват информирани. Имайки предвид мащаба на проблема, **84%** от изследваните лица определят себе си като добре информирани. Основните два източника на информация за тях са телевизионните предавания с **86%** и публикациите в социалните мрежи с **62%**. Интересно е, че при тема с такава сериозност, хората черпят информация от канал като социалните мрежи повече, отколкото от българските и чуждестранните новинарски сайтове, които взети заедно достигат до **38%**.

Резултатите показват, че **39%** от българите в трудоспособна възраст, живеещи в градове с над 50 000 жители у нас, подкрепят Украйна и също почти толкова **(36%)** не подкрепят нито една от страните. Около **16%** се застъпват за Русия. В отговорите си, някои от респондентите цитират САЩ, други споделят, че според тях много от информацията е скрита или заявяват, че основната им позиция е категорично против война в 21 век.

Отговорите на респондентите показват, че превес имат **(42%)** лицата, за които най-логичният развой на ситуацията е да се достигне до мирно споразумение. **20%** смятат, че Русия ще продължи военния си натиск и ще постигне победа над Украйна и почти толкова **(19%)** изразяват мнение, че Русия сама ще прекрати атаката си над Украйна. Не малък е и процентът от хора, които смятат, че ще започне Трета световна война – **11%**. Около **63%** от хората изпитват **притеснение за България** и очакват негативни последици за страната ни.

Наблюдава се, че хората изпитват силна съпричастност, въпреки смутната ситуация. Когато става въпрос за дарения в помощ на украинските граждани, **72%** от лицата са склонни да отделят средства или продукти като дрехи и обувки. Нещо повече, **21%** от всички са склонни да приютят украински бежанци в дома си и **33%** споделят, че биха го направили, но ги възпрепятстват възможностите им в момента.